Jong SA man sterf in fratsongeluk oorseeRenco Booyse. Foto: Facebook ’n Jong Suid-Afrikaanse man is in ’n fratsongeluk op ’n plaas in Kansas in die VSA dood. Renco Booyse (25), wat die afgelope drie jaar vir Hearn Farms in Stafford gewerk het, is Donderdag oorlede. Manuel Fick, uitvoerende hoof van USAFARMLABOR, ’n maatskappy wat seisoenale werkers verskaf aan plase reg oor die VSA, het gesê ’n ondersoek na die voorval het vasgestel Booyse het op die sleepwa van ’n tienwiel Ford-vragmotor geklim of teen dit geleun en in die proses per ongeluk teen ’n skakelaar gestamp. “Die skakelaar het die hidroulika van die wip-gedeelte van die vragmotor ontkoppel en dit het op hom geval. Dit is so ’n ongelukkige voorval en tragedie.” Fick het die inligting gedeel op ’n fondsinsamelingsblad op GoFundMe waar gepoog word om geld in te samel vir die gesin. Die geld wat ingesamel word, is om Booyse se familie na die VSA te laat vlieg en vir begrafnisonkoste. Booyse sal veras word waarna sy oorskot terug na Suid-Afrika gebring sal word. Renco en sy broer Alex. Foto: Facebook Booyse, van Newcastle in KwaZulu-Natal, was ’n ywerige diepseevisserman. Hy laat sy ouers en broer, Alex, agter. Alex het intussen op Facebook hulde gebring aan sy broer. “Jy was deel van almal se lewe vir ŉ klein rukkie. Maar jy was deel van my hele lewe. Van die dag toe ek my oë oopgemaak het vir die eerste keer en al is jy nou nie meer hier nie sal jy nog steeds deel wees van my lewe tot ek my oë toemaak vir die laaste keer.” Alex het gesê daar is nie woorde om te beskryf wat sy broer vir hom beteken het nie. “As mens elke sandkorrel op elke strand moes tel sou dit nog steeds nie dieselfde hoeveelheid wees as wat ek jou lief het nie. Ek hoop net jy het geweet dat ek ontsettend trots was op die man wie jy is. Ek is lief vir jou. Rus sag.” Besoek die GoFundMe-blad vir Booyse om by te dra.